Liviu Mihaiu le-a declarat procurorilor DNA că Sorin Ovidiu Vîntu i-a spus că va aranja ca el să ocupe funcția de guvernator al Deltei Dunării și a aflat ulterior că omul de afaceri a dat bani pentru această numire, se arată în motivarea judecătorilor de la Înalta Curte de Casație și Justiție, informează Agerpres.

La dosar se află declarațiile date de mai mulți martori, care fac referire la suma de un milion de euro pe care Bogdan Olteanu ar fi primit-o de la Sorin Ovidiu Vîntu, în cursul anului 2008, pentru numirea lui Liviu Mihaiu în funcția de guvernator al Deltei Dunării.

"Martorul Mihaiu Liviu a arătat că a fost întrebat de Vîntu dacă vrea să ocupe postul de guvernator al Deltei Dunării. Întrucât Mihaiu Liviu a fost de acord, Vîntu i-a spus că va aranja acest lucru. Ulterior, Mihaiu Liviu a fost chemat la Guvern, unde premierul Tăriceanu i-a spus că va fi numit guvernator. Martorul a precizat că — 'Vîntu discutase cu factorul politic numirea mea, dar atunci nu mi-am dat seama ce implica acest lucru'. Ulterior, Mihaiu Liviu a aflat că Vîntu a dat bani pentru această numire", se arată în motivarea deciziei prin care judecătorii au decis ca Bogdan Olteanu să stea în arest la domiciliu.

Transferul de bani s-a realizat în două tranșe — o plată de un milion euro în contul unei societăți (IT Media Productions Delaware), iar o plată de un milion de euro în contul lui Ionuț Adrian Eftime, un apropiat al lui Vîntu.

La cererea lui Vîntu, Ionuț Adrian Eftime a retras un milion de euro, iar banii în numerar i-a predat lui Bogdan Olteanu la sediul central al Partidului Național Liberal.

Ionuț Adrian Eftime, care are calitatea de martor în dosar, a fost supus unei constatări tehnico-științifice de detectare a comportamentului simulat, rezultând că este sincer, astfel încât declarația acestuia este o probă importantă în anchetă.

Procurorii mai susțin că, inițial, Liviu Mihaiu nu a fost mulțumit de acest aranjament din punct de vedere financiar, respectiv de pierderea funcțiilor pe care le avea atunci, cea mai importantă fiind cea de director editorial la Radio Guerrilla, care presupunea un salariu mai mare decât cel de guvernator al Deltei Dunării.

Ulterior, după ce a discutat cu Vîntu, Liviu Mihaiu a acceptat, iar, la solicitarea lui Vîntu, ieșirea din acționariat s-a realizat într-un termen foarte scurt.

Un alt martor le-a spus procurorilor că, "după destituirea lui Liviu Mihaiu din funcția de guvernator al Deltei Dunarii, Vîntu a fost extrem de supărat, context în care ar fi spus că a pierdut un milion de euro sau că l-a costat un milion de euro, ceva de genul acesta".

La dosar există ca probe documente bancare obținute din Bulgaria, din care rezultă că societatea Demera Investments Cipru a transferat, la data de 22 octombrie 2008, un milion de euro în contul din Bulgaria deținut de societatea IT Media Productions, de unde a fost ridicat în numerar de Ionuț Eftime, în datele de 28, 29 și 30 octombrie 2008.

Data la care s-au efectuat aceste operațiuni bancare este apropiată de data la care Liviu Mihaiu a fost numit în funcția de guvernator al Administrației Rezervației Biosferei "Delta Dunării", respectiv 18 septembrie 2008, prin Hotărârea nr.1.088/2008 emisă de Guvern.

"Deopotrivă, din procesul verbal de redare a convorbirilor interceptate, a rezultat că Sorin Ovidiu Vîntu urmărea numirea lui Liviu Mihaiu ca guvernator al Deltei Dunării, că a făcut demersuri pe lângă Bogdan Olteanu, în perioada iulie-septembrie 2008, în acest sens (demersuri intermediate de Ifteni Ion) și că a cunoscut că Liviu Mihaiu va fi numit guvernator încă din data de 2 septembrie 2008 (cu mai mult de două săptămâni înainte de numirea efectivă)", se mai arată în motivarea judecătorilor.

Totodată, din datele de la dosar a rezultat poziția de subordonare în care se afla Liviu Mihaiu față de Sorin Ovidiu Vîntu.

Astfel, la data de 28 iulie 2008, a avut loc o convorbire între Vîntu și Ion Eftime cu privire la vizita pe care Bogdan Olteanu urma să o facă la complexul Lebăda. Din conținutul convorbirii rezultă că scopul acestei vizite era exclusiv discutarea numirii lui Liviu Mihaiu, în condițiile în care Bogdan Olteanu avea în aceeași zi programată o deplasare cu avionul.

La data de 21 august 2008, a avut loc o convorbire între Vîntu și Ion Eftime cu privire la serviciile de consultanță care urmau să fie prestate de către INSOMAR în favoarea lui Bogdan Olteanu.

În ziua de 2 septembrie 2008, a avut loc o convorbire între Vîntu și Sorin Enache cu privire la numirea lui Liviu Mihaiu.

"Având în vedere că la acel moment nu exista nicio comunicare oficială cu privire la schimbarea guvernatorului Deltei Dunării, precum și faptul că singurul demnitar căruia Sorin Ovidiu Vîntu îi ceruse să intervină pentru numirea lui Liviu Mihaiu era inculpatul Bogdan Olteanu, rezultă ca acesta realizase demersurile promise și îi comunicase rezultatul suspectului. În ziua de 4 septembrie 2008, a avut loc o convorbire între Sorin Ovidiu Vîntu și Liviu Mihaiu cu privire la modalitatea de vânzare a acțiunilor deținute în cadrul grupului de presă. Din conținutul acesteia rezultă relația de subordonare a lui Liviu Mihaiu față de Sorin Ovidiu Vîntu și interesul acestuia de a avea o persoană apropiată în funcția de guvernator", se mai spune în motivare.